PMIndiaData/PMIndiaSum huggingface dataset:
மனித உரிமைகள் பாதுகாப்பு திருத்த மசோதா 2018-க்கு மத்திய அமைச்சரவை ஒப்புதல்

நாட்டில் மனித உரிமைகள் மேம்பாடு மற்றும் மேம்பட்ட பாதுகாப்பு ஆகியவற்றுக்காக மனித உரிமைகள் பாதுகாப்பு திருத்த மசோதா 2018க்கு பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்த மசோதாவின் முக்கிய அம்சங்கள் : 1. தேசிய மனித உரிமைகள் ஆணையத்தில் குழந்தைகள் உரிமைப் பாதுகாப்புக்கான தேசிய ஆணையத்தை நிகர்நிலை உறுப்பினராக சேர்த்துக் கொள்வது. 2. தேசிய ஆணையத்தில் மகளிர் உறுப்பினர் ஒருவரை சேர்த்துக் கொள்வது. 3. தேசிய மனித உரிமைகள் ஆணையம் மற்றும் மாநில மனித உரிமை ஆணையங்கள் ஆகியவற்றுக்கு தலைவர்கள் தேர்ந்தெடுக்கப்படுவதில் அவர்களது தகுதி தேர்வு நடைமுறை ஆகியவற்றை விரிவாக்குதல். 4. யூனியன் பிரதேசங்களில் மனித உரிமை மீறல்கள் வழக்குகளை கவனிக்க தனியாக ஒரு அமைப்பை உருவாக்குதல். 5. தேசிய மனித உரிமைகள் ஆணையம் மற்றும் மாநில மனித உரிமை ஆணையங்கள் ஆகியவற்றின் தலைவர்கள், உறுப்பினர்கள், பதவிக்காலத்தை திருத்தி அமைத்தல். அதன் மூலம் இதர ஆணையங்களின் தலைவர் மற்றும் உறுப்பினர் பதவிக்காலங்களுடன் ஒருங்கிணைவாக அமைத்தல். பயன்கள் : இந்த சட்டத்திருத்தத்தின் மூலம் இந்திய மனிதஉரிமைகள் நிறுவனங்கள் வலுப்படுத்தப்படும். இதனால் அவை தங்களது கடமை பொறுப்புகளையும் பங்குகளையும் திறம்பட நிறைவேற்ற முடியும். மேலும் திருத்தப்பட்ட சட்டம் ஏற்றுக்கொள்ளப்பட்ட உலகத்தரங்களுடன் இணைந்தவகையில் அமைக்க ஏதுவாக இதன் மூலம் தனி நபர்களின் உயிர், சுதந்திரம், சமத்துவம், கண்ணியம், ஆகியவை உறுதி செய்யப்படும். பின்னணி : 1993 மனித உரிமைகள் பாதுகாப்பு சட்டத்திருத்தம் தேசிய மனித உரிமைகள் ஆணையம் மற்றும் மாநில மனித உரிமைகள் ஆணையம் ஆகியவற்றை பாரீஸ் கொள்கைகளுக்கு ஏற்புடையதாக செய்யும். தனது சுயாட்சி, சுதந்திரம், பன்மைத்தன்மை, பலதரப்பட்ட செயல்பாடுகள் ஆகியவற்றின் மூலம் மனித உரிமைகளை பாதுகாத்து மேம்படுத்த இந்தத் திருத்தம் உதவும்.
பாரிசில் காப்-21 மாநாடு – பிரதமர் மோடி பங்கேற்பு

பிரான்ஸ் தலைநகரான பாரிசில் வரும் 30-ஆம் தேதி நடக்கவுள்ள சுற்றுசூழல் மற்றும் பருவநிலை மாற்றம் குறித்த காப்-21 உச்சி மாநாட்டில் பிரதமர் திரு. நரேந்திர மோடி பங்கேற்க உள்ளார். பிரான்ஸ் அதிபர் திரு. பிரான்காய்ஸ் ஹோலாந்துடன் இணைந்து சர்வதேச சூரியசக்தி கூட்டமைப்பு சந்திப்பை நடத்துவார். பிறகு, அமெரிக்க அதிபர் நடத்தும் ‘புதுமை இயக்கம்’ சந்திப்பிலும் பங்கேற்பார். “காப்-21 உச்சி மாநாட்டில் பங்கேற்பதற்காக பாரிசுக்குப் புறப்படுகிறேன். இந்த மாநாட்டில் சுற்றுசூழல் மற்றும் பருவநிலை மாற்றும் தொடர்பான நமது முக்கிய பிரச்சனைகளை எடுத்துரைப்பேன். இயற்கை மற்றும் சுற்றுசூழலுடன் இந்தியாவிற்கு இணக்கத்தையும் பருவநிலை மாற்றத்தின் அளவினை குறைக்க இந்தியா கொண்டுள்ள உறுதிபாட்டினையும் எடுத்துரைக்கும் இந்திய நினைவிடத்தை காப்-21-ல் துவக்கி வைப்பேன். அதிபர் திரு. பிரான்காய்ஸ் ஹோலாந்துடன் இணைந்து சர்வதேச சூரியசக்தி கூட்டமைப்பு சந்திப்பை நடத்துவேன். அமெரிக்க அதிபர் நடத்தும் ‘புதுமை இயக்கம்’ சந்திப்பிலும் பங்கேற்பேன்”, என்று பிரதமர் தனது டுவிட்டரில் எழுதியுள்ளார்.
சுரங்கம் மற்றும் கனிம (வளர்ச்சி மற்றும் ஒழுங்குமுறை) சட்டம், 1957ல் திருத்தம்.

பிரதமர் திரு நரேந்திர மோடி தலைமையில் கூடிய மத்திய அமைச்சரவை, சுரங்கம் மற்றும் கனிம (வளர்ச்சி மற்றும் ஒழுங்குமுறை) சட்டம், 1957ல் திருத்தம் மேற்கொள்ள ஒப்புதல் அளித்தது. இத்திருத்தத்தின் மூலம் இது வரை ஏலத்தில் விடப்படாமல் இருந்த சுரங்கங்களை ஏலத்தில் விட முடியும். ஏலத்தின் மூலம் விடப்படாமல் வேறு வழிகளின் மூலம் அளிக்கப்பட்ட சுரங்கங்களை அளிப்பதன் மூலம், நிறுவனங்கள் ஒன்றிணையவும், சுரங்கத் தொழிலை மேம்படுத்தவும், லாபத்தை அதிகரிக்கவும், கனிமங்களுக்காக இன்னொரு நிறுவனத்தை சார்ந்திருப்பதை தவிர்க்கவும் முடியும். இதன் மூலம், நிறுவனங்களுக்கு ஏற்படும் செலவையும் குறைக்க முடியும். சுரங்க உரிமையை மாற்றிக் கொள்ளும் உரிமையின் மூலம், வங்கிகளும் நிதி நிறுவனங்களும் சொத்துக்களை விற்பனை செய்ய வழி வகுக்கும். இத்திருத்தம், சுரங்க உரிமம் பெற்றவர்கள், உரிமத்தை மாற்ற வகை செய்யும். வங்கிகளுக்கும் நிதி நிறுவனங்களுக்கும் இது மிகவும் பயன் தரும். இதனால் அரசுக்கு எவ்விதமான நிதிச் செலவும் கிடையாது. பின்னணி : சுரங்கம் மற்றும் கனிமச் சட்டம் 1957, மற்றும் சுரங்கம் மற்றும் கனிமங்கள் திருத்தச் சட்டம் 2015 ஏலத்தின் மூலம் எடுத்த சுரங்கங்களை மாற்றுவதை தடை செய்தது. இது, நிறுவனங்கள் இணைவதையும், புதிய நிறுவனங்களாக உருவாகுவதையும் தடை செய்தது. கனிமங்களுக்காக மற்றொரு நிறுவனங்களை சார்ந்திருக்க வேண்டிய நிலையையும் ஏற்படுத்தியது. வங்கிகள் மற்றும் நிதி நிறுவனங்கள் சுரங்கங்கள் அடமானம் வைக்கப்பட்டிருந்தால் அவற்றை விற்க முடியாத நிலை இருந்தது.
டி.ஏ.வி கல்லூரி மேலாண்மைக் குழுவின் “புதிய திசை, புதிய தீர்வு” நிகழ்ச்சி – மாணவர்கள் மற்றும் ஆசிரியர்களுடன் பிரதமர் கலந்துரையாடினார்

தயானந்தா ஆங்கிலோ வேதிக் கல்லூரியின் மேலாண்மைக் குழு ஏற்பாடு செய்திருந்த புதிய திசை, புதிய தீர்வு நிகழ்ச்சியில் பிரதமர் திரு நரேந்திர மோடி மாணவர்கள் மற்றும் ஆசிரியர்களிடம் உரையாடினார். இந்நிகழ்ச்சியில் பிரதமர் கூறியதாவது : இன்றும் சுவாமி தயானந்தர் தூண்டுகோலாக விளங்குகிறார். சுதந்திரத்துக்காக 1857 – ம் ஆண்டு துவங்கப்பட்ட ஆர்ய சமாஜ் மூடநம்பிக்கைக்கு எதிராக போராடி, மாற்றத்தைக் கொண்டுவருவதில் முக்கிய சக்தியாக விளங்கியது. புதிய தீர்வு என்பது சர்வதேச அளவில் இந்தியாவின் தகுதியை உயர்த்துவது ஆகும். இதுவே சுவாமி தயானந்தாவுக்கு அளிக்கும் உண்மையான அஞ்சலி ஆகும். டி.ஏ.வி-யின் மிகப் பெரிய வலிமையாக விளங்கும் அதன் தற்போதைய மற்றும் படித்து முடித்த மாணவர்களும் சில பிரச்சினைகளைத் தீர்க்க முடிவு செய்தால் இது குறுகிய காலத்தில் பெரிய தீர்வுகளை காணலாம். 21 – வது நூற்றாண்டில் நவீன மற்றும் அறிவியல் இந்தியாவை உருவாக்குவதற்கான முயற்சி மேற்கொள்ளப்பட வேண்டும். டி.ஏ.வி கல்லூரி மேலாண்மைக் குழு தூய்மையான கங்கைத் திட்டத்திற்கு ஆதரவு அளிக்க முன்வந்துள்ளது. இந்த முயற்சியை நான் வரவேற்கிறேன். மக்களின் ஈடுபாடு இல்லாமல் இந்த முயற்சி வெற்றி அடையாது என்று கூறிய பிரதமர் இளைஞர்களுக்கு பலன் அளிக்கும் மத்திய அரசின் பல்வேறு நடவடிக்கைகளான முத்ரா வங்கித் திட்டம், தொடங்கிடு இந்தியா, திறன் மேம்பாடு ஆகியவை குறித்தும் பேசினார்.
யூனியன் பிரதேசங்களின் துணைநிலை ஆளுநர்களின் ஊதியம் மற்றும் படிகளை மாற்றியமைக்க மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடந்த மத்திய அமைச்சரவைக் கூட்டம், யூனியன் பிரதேசங்களின் துணைநிலை ஆளுநர்களின் ஊதியம் மற்றும் படிகளை மாற்றியமைக்க ஒப்புதல் வழங்கியுள்ளது. மத்திய அரசின் செயலருக்கு இணையான ஊதியம் மற்றும் படிகளைத் துணைநிலை ஆளுநர்களுக்கு வழங்க இது வகை செய்யும். விவரங்கள் : 2016 ஜனவரி 1-ஆம் தேதி முதல், யூனியன் பிரதேசங்களின் துணைநிலை ஆளுநர்களின் ஊதியம் மற்றும் படிகளை உயர்த்துவதற்கான முன்மொழிவுக்கு மத்திய அமைச்சரவை ஒப்புதல் வழங்கியுள்ளது. இதன் மூலம், துணைநிலை ஆளுநர்களின் மாதாந்திர ஊதியம் ரூ.80,000/- மற்றும் அகவிலைப்படி, மாதத்திற்கு ரூ.4,000/- வீதம் தினச்செலவுப்படி மற்றும் உள்ளூர் படிகள் ஆகும். இனி ரூ.2,25,000/- மற்றும் அகவிலைப்படி, மாதத்திற்கு ரூ.4,000/-வீதம் தினச்செலவுப்படி மற்றும் உள்ளூர் படிகள் என மத்திய அரசின் செயலர் அந்தஸ்தில் உள்ள அதிகாரிகளுக்கு வழங்கப்படும் அதே விகிதத்தில் உயர்த்தி வழங்க இந்த ஒப்புதல் வழிவகுக்கும். இதன் மூலம் கிடைக்கும் மொத்த ஊதியம் (தினச் செலவுப்படி மற்றும் உள்ளூர் படிகள் தவிர) மாநிலங்களின் ஆளுநர்கள் பெறும் மொத்த ஊதியத்திற்கு மிகாமல் இருக்க வேண்டும் என்ற நிபந்தனைக்கு ஏற்ப இது வழங்கப்படும். பின்புலம் : யூனியன் பிரதேசங்களின் துணைநிலை ஆளுநர்களுக்கான ஊதியம் மற்றும் படிகள் மத்திய அரசின் செயலர் அந்தஸ்தில் உள்ள அதிகாரிகளின் ஊதியத்திற்கு இணையாக இருக்கும். யூனியன் பிரதேச துணைநிலை ஆளுநர்களுக்கான ஊதியம் மற்றும் படிகள் இதற்கு முன்பு மத்திய அமைச்சரவையின் ஒப்புதலுடன் 2006 ஆம் ஆண்டு ஜனவரி 1-ஆம் தேதி முதல் உயர்த்தப்பட்டது. அப்போது மாத ஊதியம் ரூ.26,000-த்திலிருந்து ரூ.80,000-ஆக உயர்த்தப்பட்டது. அத்துடன் அகவிலைப்படி, மாதம் ரூ.4,000/- வீதம் தினச்செலவுப்படி, உள்ளூர்படிகளும் வழங்குவதற்கு ஒப்புதல் அளிக்கப்பட்டது. மத்திய அரசின் செயலர் அந்தஸ்திலான அதிகாரிகளின் ஊதியம் 1.1.2016 முதல் மாதத்திற்கு ரூ.80,000/–த்திலிருந்து ரூ.2,25,000/–ஆக 2016 திருத்தப்பட்ட ஊதிய விதிமுறைகளின்படி மாற்றியமைக்கப்பட்டது. —-
2017ம் ஆண்டு இந்திய தகவல் தொழில்நுட்ப நிறுவனங்கள்  திருத்த மசோதாவை நாடாளுமன்றத்தில் தாக்கல் செய்ய மத்திய அமைச்சரவை ஒப்புதல்

இந்திய தகவல் தொழில்நுட்ப நிறுவனங்கள் திருத்த மசோதா 2017 நாடாளுமன்றத்தில் தாக்கல் செய்வதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இந்த திருத்த மசோதா ஆந்திர மாநிலம் கர்னூல் உள்ள இந்திய தகவல் தொழில்நுட்ப வடிவமைப்பு மற்றும் உற்பத்தி நிறுவனத்தை (IITDM) இதர இந்திய தொழில்நுட்ப நிறுவனங்களுக்கு இணையாக மாற்ற வகைசெய்கிறது. இதனையடுத்து, கர்னூல் ஐ.ஐ.டி.டி.எம் தேசிய முக்கியத்துவம் வாய்ந்த நிறுவனமாக அறிவிக்கப்பட்டு அதில் பயிலும் மாணவர்களுக்கு பட்டங்களை வழங்கும் அதிகராம் பெறும். கர்னூல் ஐ.ஐ.டி.டி.எம் செயல்படுத்துவதற்கு ஆகும் செலவினம் மத்திய மனிதவள மேம்பாட்டு அமைச்சகத்தின் திட்ட நிதியிலிருந்து வழங்கப்படும். தொழில்துறை மற்றும் பொருளாதாரத்தில் திறன்பெற்ற தொழில்நுட்ப மனித வளத்திற்கான வளர்ந்துவரும் தேவைகள் இந்த நிறுவனத்தில் பயிற்சிபெற்ற இளைஞர்கள் தொகுப்பிலிருந்து கிடைக்கும் என்று எதிர்பார்க்கப்படுகிறது. இந்த நிறுவனம் பாலினம், இனம், சமயம், உடல்தகுதி, குடியிருக்கும் பகுதி, இனச்சார்பு, சமூக பொருளாதார பின்னணி, வேறுபாடுகள் ஏதுமின்றி அனைத்து மாணவர்களுக்கும் கல்விபெற வசதி அளிக்கும். பின்னணி­ 2014ம் ஆண்டு இந்திய தகவல்தொழில்நுட்ப நிறுவனங்கள் சட்டம் அனைத்து இந்திய தகவல் தொழில்நுட்ப நிறுவனங்களுக்கும் தேசிய முக்கியத்துவம் வாய்ந்த நிறுவனங்கள் அந்தஸ்து வழங்குகிறது. மேலும், நிர்வாகம் சம்பந்தப்பட்ட விஷயங்களிலும் அதிகாரங்களை சட்டம் வழங்குகிறது. அதனையடுத்து, ஆந்திர பிரதேசத்தில் உள்ள கர்னூலில் புதிய தேசிய தொழில்நுட்ப நிறுவனத்தை உருவாக்க அரசு அனுமதியளித்தது. 2014 ஆந்திர பிரதேச மறுசீரமைப்பு சட்டத்தின்படி, இது மேற்கொள்ளப்பட்டது. புதிய இந்திய தகவல் தொழில்நுட்ப நிறுவனம் சேர்க்கப்பட்டிருப்பதால் 2014 இந்திய தகவல் தொழில்நுட்ப சட்டத்தில் திருத்தம் செய்யப்படவேண்டும். இதனையடுத்து, கர்னூல் ஐ.ஐ.டி.டி.எம் மத்திய உதவிபெறும் இத்தகைய நிறுவனங்களில் ஐந்தாவது உறுப்பினராகிறது. கர்னூல் ஐ.ஐ.டி.டி.எம் ல் 2015­16 ம் ஆண்டு இரண்டு பாடப் பிரிவுகளில் மாணவர் சேர்க்கை முடிந்து கல்வி அமர்வுகள் தொடங்கிவிட்டன. ­­­­­­
காமன்வெல்த் விளையாட்டுப் போட்டி-2022 இல் 57 கிலோ மல்யுத்தப் போட்டியில்  வெள்ளிப் பதக்கம் வென்ற அன்ஷு மாலிக்குக்கு பிரதமர் வாழ்த்து

2022 காமன்வெல்த் விளையாட்டுப் போட்டியில் 57 கிலோ எடைப் பிரிவு மல்யுத்தப் போட்டியில் வெள்ளிப் பதக்கம் வென்ற அன்ஷு மாலிக்கிற்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது; “மல்யுத்தத்தில் வெள்ளிப் பதக்கம் வென்ற அன்ஷு மாலிக்கிற்கு, அவரது பிறந்தநாளில் வாழ்த்துக்கள். அவரது விளையாட்டுப் பயணம் வெற்றிகரமாக அமைய எனது மனமார்ந்த வாழ்த்துக்கள். விளையாட்டு மீதான அவரது ஆர்வம் வரவிருக்கும் பல விளையாட்டு வீரர்களை ஊக்குவிக்கிறது’’ .
பிரபல வங்கமொழி பின்னணிப் பாடகர் கீதாஸ்ரீ சந்தியா முகோபாத்யாய் மறைவுக்குப் பிரதமர் இரங்கல் தெரிவித்துள்ளார்

பிரபல வங்கமொழி பின்னணிப் பாடகர் கீதாஸ்ரீ சந்தியா முகோபாத்யாய் மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். தொடர்ச்சியான டுவிட்டர் பதிவுகளில் பிரதமர் கூறியிருப்பதாவது; “கீதாஸ்ரீ சந்தியா முகோபாத்யாய் அவர்களின் மறைவு நம் அனைவரையும் ஆழ்ந்த துயரத்தில் ஆழ்த்தியுள்ளது. நமது கலாச்சார உலகம் மிகுந்த இழப்பை சந்தித்துள்ளது. அவரது இனிமையான பாடல்கள் வரும் தலைமுறைகளையும் தொடர்ந்து கவரும். இந்த சோகமான தருணத்தில் அவரது குடும்பத்தினர் மற்றும் ரசிகர்களுக்கு எனது இரங்கல்கள். ஓம் சாந்தி”.
ஈரானின் வல்லமை மிக்க தலைவருக்கும் அதிபர் ரவுஹானிக்கும் பிரதமர் வழங்கிய வெகுமதி

ஈரானின் வல்லமை மிக்க தலைவர் முதுபெரும் ஆயத்துல்லா சாயித் அலி ஹொசைய்னி காமேனிக்கு, 4-வது கலிப் ஹஸ்ரத் அலியின் அரிய 7 – ம் நூற்றாண்டு கையெழுத்துப் பிரதி புனித குர் -ஆனை பிரதமர் இன்று வழங்கினார். மத்திய கலாச்சாரத்துறை அமைச்சகத்தின் ராம்பூர் ராசா நூலகத்தின் பொக்கிஷமாக கருதப்படும் இந்த திருக்குரான் குஃபிக் அரபி மொழியில் எழுதப்பட்டதாகும். ஈரான் அதிபர் டாக்டர் ஹசன் ரவுஹானிக்கு, மிர்சா ஆசாதுல்லாகான் கலிபின் பிரத்தியேகமாக புதுப்பிக்கப்பட்ட குலியாத்-இ-பார்சி-இ-கலிப் என்ற பாரசீக மொழிக் கவிதை தொகுப்பையும் பாரசீக மொழியில் சுமர்சந்த் மொழி பெயர்த்த ராமாயணப் பிரதியையும் பிரதமர் பரிசளித்தார். 1863-ம் ஆண்டு அச்சிடப்பட்ட குலியாத்-இ-பார்சி-இ -காலிப், கலிபின் 11,000 கவிதை வரிகளின் தொகுப்பாகும். 1867-ம் ஆண்டு பதிப்பிக்கப்பட்டு அதில் காணாமல் போன சில பக்கங்கள் 1872-ம் ஆண்டு பதிப்பில் இணைக்கப்பட்டது. மவுலானா ஆசாத் தனிப்பட்ட முறையில் பாதுகாத்து வைத்திருந்த இந்த பதிப்பு புதுதில்லியில் உள்ள இந்திய கலாச்சார உறவுகள் கவுன்சில் நூலகத்தில் வைக்கப்பட்டிருந்தது. 1715-ம் ஆண்டு சுமர்சந்த் பாரசீக மொழியில் மொழி பெயர்த்து 1826-ல் நகலெடுக்கப்பட்ட ராமாயணக் கையெழுத்துப் பிரதி மத்திய கலாச்சார அமைச்சகத்தின் ராம்பூர் ராசா நூலகத்தில் வைக்கப்பட்டிருந்தது. 260 சித்திர விளக்கங்கள் கொண்ட இந்த கையெழுத்துப் பிரதிதான் மற்ற எந்த ராமாயண கையெழுத்துப் பிரதிகளை விடவும் அதிக எண்ணிக்கை கொண்டது.
துறைமுகம் சார்ந்த தொழிற்சாலைகளின் பயன்பாட்டுக்கு நீர்முகப்புப் பகுதிகளை  வழங்கும் கொள்கை முடிவுக்கு மத்திய அமைச்சரவை ஒப்புதல் .

பிரதமர் நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில், துறைமுகம் சார்ந்த தொழிற்சாலைகளின் பயன்பாட்டுக்கு பெரும் துறைமுகங்களை ஒட்டிய நீர்முகப்புப் பகுதிகளை வழங்கும் கொள்கை முடிவுக்கு ஒப்புதல் அளிக்கப்பட்டுள்ளது. தொழிற்சாலைகள் தங்களின் புழக்கத்திற்கு துறைமுக இடத்தை பயன்படுத்திக்கொள்வதில் வெளிப்படைத்தன்மை மற்றும் சமச்சீரை கடைபிடிக்க இந்த கொள்கை உதவும். அத்துடன் பெரும் துறைமுகங்களின் கொள்திறனை முழுமையாக பயன்படுத்துதல் மற்றும் பெரும் துறைமுக ஆணையங்களுக்கு கூடுதல் வருவாய் கிடைத்தலுக்கும் இக்கொள்கை வகை செய்யும். தற்போது பயன்படுத்தாமல் இருக்கும் நிலுவையில் உள்ள கப்பல் இறங்குதளங்கள் (பெர்த்) மற்றும் சொத்துக்களை முழுமையாக பயன்படுத்துதல் மற்றும் புதிய வசதிகளை துறைமுகங்களில் ஏற்படுத்தி சொத்துக்களை அதிகரித்தல் ஆகியவைதான் இக்கொள்கையின் வரம்பாகும். இதன் மூலம் பெரும் துறை முகங்களில் துறைமுகம் சார்ந்த தொழில்சாலைகள் தங்களது சரக்கு ஏற்றுமதி இறக்குமதிக்கான வசதிகளையும், போக்குவரத்துக்கு முந்தைய கிடங்கு வசதிகளையும், 30 ஆண்டு காலத்திற்கு பயன்படுத்தி அமைத்துக்கொள்ள சலுகைகள் கொடுக்கப்படும். சலுகை பயன்பாட்டு உடன்பாடு அடிப்படையில், இந்த சலுகை காலம் மேலும் நிபந்தனைகளுக்கு உட்பட்டு நீட்டிக்கப்படும். அதிகபட்சம் 30 ஆண்டுகள் பயன்படுத்திய பிறகு துறைமுக நீர்முகப்பு பகுதிகளில் கப்பல் இறங்குதளங்கள் கரையோர நங்கூரமிடும் கட்டமைப்பு மற்றும் போக்குவரத்து படகுதுறை, ஒருமுனை நங்கூரமையம் ஆகியவை அமைக்க ஒதுக்கப்படும். துறைமுக நிர்வாகம் மற்றும் துறைமுகம் சார்ந்த தொழிற்சாலைகளுக்கும் இடையிலான சலுகை உடன்பாடு அடிப்படையில் நிபந்தனைகளுக்கு உட்பட்டு இந்த அனுமதி வழங்கப்படும். ஏற்கனவே நடைமுறையில் உள்ள கடந்த 1996 மற்றும் 1998ம் ஆண்டு மத்திய கப்பல் போக்குவரத்துத் துறை அமைச்சகம், அறிவித்த வழிமுறைகள்படி, அதாவது, துறைமுகம் சார்ந்த நிலங்களை, துறைமுகம் சார்ந்த தொழிற்சாலைகளுக்கு வழங்குவது குறித்த வழிமுறைகள்படி ஒதுக்கீடுகள் செய்யப்படும். சில பெரும் துறைமுகங்களில் இறங்குதளங்கள் மற்றும் இதர வசதிகள் இந்த வழிமுறைகள்படி அமைக்கப்பட்டிருந்தாலும், அவற்றின் திறன்மேம்பாடு இன்னும் முழுமைபெறவில்லை. சாகர்மாலா திட்டத்தின் கீழ், மத்திய அரசு துறைமுக வளர்ச்சிக்கு முக்கியத்துவம் அளித்துவருகிறது. அதாவது பொருளாதார வளர்ச்சிக்கு முக்கிய பங்காற்றும் வகையில் பெரும் துறைமுகங்களில் நீர்முகப்பு பகுதிகள் மற்றும் இதர வசதிகள் முழுமையாக பயன்படுத்தப்பட வேண்டும். அதன்படி தற்போதைய அமைச்சரவை முடிவின் மூலம் துறைமுக கொள்ளிட பயன்பாடு வசதிகளை வழங்குவதில் வெளிப்படைத்தன்மைக்கு வழிவகுக்கும். அத்துடன் துறைமுகம் சார்ந்த நிறுவனங்களின் பயன்பாட்டுக்கு துறைமுக வசதிகளை அளிப்பதன் வாயிலாக, பல துறைமுகங்களில் நீண்டகால அடிப்படையில் உறுதிப்படுத்தப்பட்ட வர்த்தகத்திற்கு வழி ஏற்படும். பின்னணி தேசிய பொருளதார வளத்தினை ஏற்படுத்தும் வகையில், நாட்டில் நிலையான சமூக கட்டமைப்புகளின் நிலை மற்றும் தரத்தை மேம்படுத்த இந்திய அரசு உறுதி பூண்டிருக்கிறது. இந்த இலக்கை எட்டும் வகையில் மத்திய அரசு, தனியார் அரசுதுறை பங்களிப்புக்கு வழிவகை செய்துள்ளது. அதன்படி தனியார் நிறுவனங்கள் முதலீடு செய்து பொதுத்துறை நிறுவன வசதிகளை பயன்படுத்திக்கொள்ள முடிகிறது. அந்த வகையில் துறைமுகம் சார்ந்த இடங்கள் மற்றும் நீர்முகப்பு பகுதிகள் தனியார் நிறுவனங்களுக்கு ஒதுக்குவது என்பது, துறைமுகங்களில் தனியார் முதலீடு மற்றும் பங்களிப்புக்கு வகைசெய்யும் என்பது அடையாளம் காணப்பட்டுள்ளது.
பயிற்சித் தரங்கள், சான்றளிப்பு மற்றும் கண்காணிப்பு (STCW, 78) மற்றும் இது தொடர்பான திருத்தங்களின் படி திறன் சான்றிதழ்களை பரஸ்பரம் அங்கீகரிக்க வகை செய்யும் இந்தியா, ஐக்கிய அரபு எமிரேட்டுகள் இடையேயான புரிந்துணர்வு ஒப்பந்த்த்துக்கு அமைச்சரவை ஒப்புதல்.

திறன் சான்றிதழ்களை பரஸ்பரம் அங்கீகரிக்க வகை செய்யும் இந்தியா, ஐக்கிய அரபு எமிரேட்டுகள் இடையேயான புரிந்துணர்வு ஒப்பந்தத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்திருக்கிறது. இந்தப் புரிந்துணர்வு ஒப்பந்தம் கடல்சார் கல்வி மற்றும் பயிற்சி, திறன் சான்றிதழ்கள், அவற்றின் மேலான ஒப்பதல் குறிப்புகள் கப்பல் ஊழியர்களுக்கான பிற நாட்டு அரசு உடன்பாட்டு விதி 1/10 பிரிவின்படி வழங்கிய பயிற்சி ஆவண அத்தாட்சி மற்றும் மருத்துவத் தகுதிச் சான்றிதழ் ஆகியவற்றை அங்கீகரிக்க வகை செய்கிறது. மேலும் கப்பல் ஊழியர்கள் பயிற்சி மற்றும் நிர்வாகத்தில் இரு நாடுகளுக்குமிடையே ஒத்துழைப்புக்கும் வகை செய்கிறது. கப்பல் ஊழியர்களின் கல்வி, பயிற்சி மற்றும் மதிப்பீடு ஆகியவை STCW நெறிகளின்படி ஒவ்வொரு வகைக்கும் ஒவ்வொரு பயிற்சி மதிப்பீடு நிலைக்கும் ஏற்ப நிர்வகிக்கப்பட்டு கண்காணிக்கப்படுகிறதா என்பதை உறுதி செய்யவும் இந்தப் புரிந்துணர்வு ஒப்பந்தம் உதவும்.
ஓ.என்.ஜி.சி மற்றும் ஆயில் இந்தியா நிறுவனங்களின் எண்ணெய் வயல் குறித்த கொள்கை

எண்ணெய் மற்றும் இயற்கை எரிவாயு நிறுவனம் மற்றும் ஆயில் இந்தியா நிறுவனம் ஆகியவற்றின் குறைந்த அளவு பெட்ரோலியப் பொருட்கள் உள்ள எண்ணெய் வயல்கள் வளர்ச்சிக்கான கொள்கைக்கு பிரதமர் திரு. நரேந்திர மோடியின் தலைமையிலான மத்திய அமைச்சரவை அனுமதி அளித்துள்ளது. இந்த எண்ணெய் வயல்களில் பெட்ரோலியப் பொருட்கள் கண்டு பிடிக்கப்பட்டாலும் உற்பத்தி செலவு, தொழில்நுட்ப பிரச்சனைகள், நிதி ஒதுக்கீடு, குறைந்த அளவு பெட்ரோலியப் பொருட்கள் இருப்பது ஆகிய பல்வேறு காரணங்களால் பல ஆண்டுகளாக இவற்றில் இருந்து அரசுக்கு வருமானம் பெற முடியவில்லை. இந்த புதிய கொள்கையின்படி எண்ணெய் மற்றும் இயற்கை எரிவாயு நிறுவனம் மற்றும் ஆயில் இந்தியா நிறுவனம் ஆகியவற்றிற்கு சொந்தமான 69 எண்ணெய் வயல்கள் ஏலத்திற்கு விடப்படும். இந்தப் பகுதிகளில் இருந்து பெட்ரோலியப் பொருட்களை எடுக்க எண்ணெய் துரப்பன நிறுவனங்கள் ஏலத்தில் பங்கு பெற முடியும். இந்த எண்ணெய் வயல்களில் குறைவான அளவு பெட்ரோலியப் பொருட்கள் இருந்ததால் இவற்றிற்கு குறைந்த அளவு முன்னுரிமையே கொடுக்கப்பட்டது. இப்போது கொள்கைகளில் மாற்றங்கள் கொண்டுவரப்பட்டுள்ளதால் இந்த எண்ணெய் வயல்களில் இருந்து உற்பத்தியை மேற்கொள்ள முடியும். ‘குறைந்தபட்ச அரசு குறைந்தபட்ச நிர்வாகம்’ என்ற கொள்கையின்படி ஒப்பந்தங்களிலும் குறிப்பிடத்தகுந்த மாற்றங்கள் ஏற்படுத்தப்பட்டுள்ளன. இதற்கு முந்தைய ஒப்பந்தங்கள் லாப பங்கீட்டிலான குறித்த அடிப்படையில் இருந்தன. இதன்படி, தனியார் நிறுவனங்கள் ஏலத்தில் பங்கு கொண்டால் செலவு குறித்து ஆராயப்பட வேண்டியிருக்கும். இதனால், பல பிரச்சனைகளும், கால தாமதமும் ஏற்பட்டன. தற்போதுள்ள புதிய ஆட்சியில் செலவிற்கு அதிக முக்கியத்துவம் கொடுக்கப்படாமல் மொத்த வருமானத்தில் ஒரு பங்கை அரசு பெறும். முன்னதாக உரிமம் பெற்ற நிறுவனங்கள் பெட்ரோலிய பொருட்களில் ஒரே ஒரு பொருளை மட்டும் தான் பெற முடியும். (உதாரணம். எண்ணெய்.) மற்றவற்றிற்கு தனியாக உரிமங்கள் பெற வேண்டும். ஆனால், தற்போது கொள்கையில் ஏற்பட்ட மாற்றத்தின்படி உரிமம் பெற்ற நிறுவனம் பெட்ரோலியப் பொருட்கள் அனைத்தையும் பெறலாம். புதிய கொள்கையின்படி குறைந்த அளவே கிடைக்கும் எண்ணெய் வயல்களில் இருந்து கிடைக்கும் பெட்ரோலிய பொருட்களை சந்தை விலையில் விற்க முடியும். இந்த முடிவின்படி இந்தப் பிரிவில் மூலதனங்கள் அதிகமாகும் என்றும் எண்ணெய் மற்றும் இயற்கை எரிவாயு உற்பத்தியும் மேம்படும் என்றும் எதிர்பார்க்கப்படுகிறது. ••••••
மவுலானா அபுல் கலாம் ஆசாத் பிறந்த தினத்தன்று பிரதமர் அவருக்கு அஞ்சலி செலுத்தினார்.

மவுலானா அபுல் கலாம் ஆசாத் பிறந்த தினத்தன்று பிரதமர் திரு. நரேந்திர மோடி அவருக்கு அஞ்சலி செலுத்தினார். “மவுலானா அபுல் கலாம் ஆசாத் பிறந்த தினத்தன்று நான் அவருக்கு அஞ்சலி செலுத்துகிறேன். நம் நாட்டின் விடுதலை போராட்டத்திற்கும் நமது நாட்டின் வளர்ச்சிக்கும் அவர் ஆற்றிய பங்கினை நாம் இந்நாளில் நினைவு கூர்வோம்”, என்று பிரதமர் குறிப்பிட்டுள்ளார்.
ரயில்வே ஊழியர்களுக்கு உற்பத்தித் திறனுடன் கூடிய போனஸை தசரா/ பூஜா விழாக் காலத்திற்கு முன்னதாக வழங்குவதற்கு மத்திய அமைச்சரவை ஒப்புதல். ரயில்வேயில் உற்பத்தித் திறன் மற்றும் செயல் திறனை மேம்படுத்துவதற்கான ஊக்குவிப்பு.

தகுதியுள்ள அரசிதழ் பதிவு பெறாத ரயில்வே ஊழியர்களுக்கு 78 நாள் ஊதியத்திற்கு சமமான உற்பத்தித் திறனுடன் இணைந்த போனஸ் வழங்குவதற்கு பிரதமர் திரு. நரேந்திர மோடி தலமையிலான மத்திய அமைச்சரவை ஒப்புதல் வழங்கியது. 2016-2017 ஆம் நிதியாண்டுக்கான இந்த போனஸ் ரயில்வே பாதுகாப்புப் படை, ரயில்வே பாதுகாப்புச் சிறப்புப் படை, பணியாளர் நீங்கலாக இதர ரயில்வே ஊழியர்களுக்கு வழங்கப்படும். இந்த முடிவு காரணமாக சுமார் 12,30,000 அரசிதழ் பதிவு பெறாத ரயில்வே ஊழியர்கள் பயன் பெறுவார்கள். திருவிழா காலத்திற்கு முன்னதாக இந்த போனஸ் வழங்கப்படும் என்பது லட்சக்கணக்கான குடும்பங்களை மகிழ்ச்சியில் ஆழ்த்தும். இந்த போனஸ் ஊக்குவிப்பாக செயல்படும். இதனால் ரயில்வே ஊழியர்கள் குறிப்பாக செயல்நிலை ஊழியர்கள் அவர்களது உற்பத்தி திறனை மேம்படுத்தவும் பாதுகாப்பு, வேகம், ரயில்வே வாடிக்கையாளர்களுக்கு சேவை ஆகியவற்றை உறுதி செய்யவும் ஊக்குவிப்பாக அமையும். இந்திய ரயில்வே ‘அதிகபட்ச பொதுமக்கள் நலம்’ என்ற கொள்கை அடிப்படையில் செயல்படுகிறது. இந்த வகையில் இந்த போனஸ் ரயில்வே செயல்பாடுகளில் பொறுப்பேற்கும் தன்மையையும், திறனையும் மேம்படுத்த உதவியாக இருக்கும். ரயில்வே ஊழியர்களுக்கு 78 நாள் ஊதியம் போனசாக வழங்குவதற்கு ரூ.2245.45 கோடி செலவாகும் என மதிப்பிடப்பட்டுள்ளது. இந்த போனஸ் பெறுவதற்கு ஊதிய உச்ச வரம்பு மாதம் ரூ. 7000 ஆக நிர்ணயிக்கப்பட்டுள்ளது. 78 நாள் ஊதிய போனஸ் பெறத் தகுதி உள்ள ரயில்வே ஊழியர்களுக்கு அதன் அதிகபட்ச தொகை ரூ.17951 ஆக நிர்ணயிக்கப்பட்டுள்ளது.
தூய்மை இந்தியா தினத்தை ஒட்டி பிரதமர் பேச்சு:தூய்மை இந்தியா இயக்கத்தின் 3ஆம் ஆண்டு மற்றும் தூய்மை சேவை இயக்கம் நிறைவு

தூய்மை இந்தியா தினம், தூய்மை இந்தியா இயக்கத்தின் மூன்றாம் ஆண்டு நிகழ்வு தூய்மை சேவை இரு வார இயக்கத்தின் நிறைவு ஆகியவற்றை ஒட்டி பிரதமர் திரு. நரேந்திர மோடி இன்று பேசினார். அவர் பேசுகையில், “அக்டோபர் 2ஆம் தேதி மகாத்மா காந்தி, லால் பகதூர் சாஸ்திரி ஆகியோரின் பிறந்த நாள் ஆகும். இந்நாள் தூய்மையான இந்தியா என்ற குறிக்கோளை எட்டுவதற்கு எவ்வளவு தூரம் பயணித்திருக்கிறோம் என்பதை பிரதிபலிக்கும் நிகழ்வாகவும் அமைந்துள்ளது. மூன்று ஆண்டுகளுக்கு முன்பு தூய்மை இந்தியா இயக்கம் பல்வேறு விமர்சனங்களுக்கு இடையில் எப்படி தொடங்கப்பட்டது என்பதை பிரதமர் நினைவுகூர்ந்தார். மகாத்மா காந்தி காட்டிய பாதை தவறாக அமையாது என்பதை உணர்ந்ததாக அவர் குறிப்பிட்டார். பல்வேறு சவால்களை எதிர்கொள்ள நேர்ந்தாலும், யாரும் இத்தகைய கொள்கைகளிலிருந்து ஒதுங்கிவிடக் கூடாது என்றார் அவர். “இன்று, பொதுமக்கள் எல்லோரும் தூய்மையை அடையவேண்டும் என்ற ஆவலை ஒரே குரலில் வெளிப்படுத்தி வருகிறார்கள். தூய்மை இயக்கத்தின் சேவையை தலைவர்களாலும், அரசுகளாலும் நிறைவேற்றி விட முடியாது. ஆனால், சமுதாயத்தின் முயற்சிகளால் மட்டுமே எட்ட இயலும். இந்த இயக்கத்தில் பொதுமக்களின் பங்கு பெரிதும் போற்றத் தக்கது. இன்று தூய்மை இயக்கப் பிரசாரம் ஒரு சமூக இயக்கமாக மாறிவிட்டது. இதுவரை சாதித்தது எல்லாமே தூய்மையான பொதுமக்களின் சாதனைதான்” என்று பிரதமர் கூறினார். சுயராஜ்யத்தை நாம் சத்தியாகிரகத்தின் மூலம் அடைந்தோம் என்றால், சிறந்த பாரதத்தை தூய்மைத் தொண்டின் மூலம் அடைவோம் என்றார் பிரதமர். தூய்மைப் பணிகள் குறித்த மதிப்பீடுகளைக் குறிப்பிட்ட பிரதமர், அப்பணிகள் நம்பிக்கை ஊட்டுகின்றன என்றும், போட்டித்தன்மைக்குரிய சூழலை உருவாக்கியுள்ளன என்றும் கூறினார். “தூய்மைப் பணி இயக்கத்திற்கு புரட்சிகரமான சிந்தனைகள் தேவைப்படுகின்றன. தூய்மைப்பணிகளுக்கான போட்டித் தன்மை அத்தகைய தூய்மைக்கான சிந்தனைகளுக்குத் தளம் அமைத்துத் தரும்” என்றும் பிரதமர் கூறினார். தூய்மைப் பணி இரு வார இயக்கத்திற்குப் பங்களிப்பு செலுத்திய அனைவரையும் பிரதம மந்திரி வாழ்த்திப் பாராட்டிய பிரதமர் மேலும் ஏராளமாகச் செய்ய வேண்டியிருக்கிறது என்றும் கூறினார். தூய்மை இயக்கம் தொடர்பாக நடைபெற்ற கட்டுரைப் போட்டி, ஓவியப் போட்டி, திரைப்படப் போட்டிகளில் வென்றவர்களுக்குப் பிரதமர் பரிசுகளை வழங்கினார். அத்துடன் டிஜிட்டல் காட்சிகள் வைக்கப்பட்ட கண்காட்சியையும் அவர் பார்வையிட்டார்.
பாரா டேபிள் டென்னிஸ் போட்டியில் மதிப்புமிக்க தங்கப் பதக்கம் வென்ற பவினா பட்டேலுக்கு பிரதமர் வாழ்த்து

பெர்மிங்ஹாமில் நடைபெறும் காமன்வெல்த் போட்டிகள் 2022-இன் பாரா டேபிள் டென்னிஸ் போட்டியில் மதிப்புமிக்க தங்கப் பதக்கத்தைக் கைப்பற்றிய பவினா பட்டேலுக்கு பிரதமர் திரு நரேந்திர மோடி தமது நல்வாழ்த்துகளைத் தெரிவித்துக் கொண்டுள்ளார். அவர் தெரிவித்ததாவது: “பாராட்டுக்குரிய பவினா பட்டேல் @BhavinaOfficial, நமக்கு மேலும் பெருமை சேர்த்துள்ளார். காமன்வெல்த் போட்டிகளில் தமது முதல் பதக்கமாக, பாரா டேபிள் டென்னிஸ் விளையாட்டில் உயரிய தங்கப் பதக்கத்தை அவர் வென்றுள்ளார். அவரது சாதனை, டேபிள் டென்னிஸ் விளையாட்டில் இந்திய இளைஞர்களை ஊக்குவிக்கும் என்று நம்புகிறேன். பவினாவின் எதிர்கால முயற்சிகளுக்கு என் வாழ்த்துகள்.” •••••••••••••